url: =Lesson 5: Pawlpi Masa Sungah Kipumkhatna - Zomi Adventist Innkuan\nLesson 5: Pawlpi Masa Sungah Kipumkhatna\nPawlpi Masa Sungah Kipumkhatna\nTu Kaal Sung Sim Ding: Sawl. 1: 12- 14; 2: 5 – 13; 42- 47; 4: 32 – 37; 5: 1-11; Mang. 14:12.\nKAMNGAH: “ Amaute in sawltakte hilh upna le kikholhkhopna, anlum balkhapna le thungetnate-ah kuhkaltakin a omsuak uh hi (Sawl. 2:42).\nPawlpi kipumkhatna in Jesuh sungah nuntakna panin kingah nunna hi. Jesuh in thuman hi. “ Kei mah in lampi, thuman thutak le nuntakna ka hi hi. Kei tungtawn lo-in kuamah in Pa kiang a tung thei kei ding hi. Khatlekhat kizopna kip a om ciangin thuzuihna le upna thu-ah kipawlkhopna kip semsem hi. Adventist thu-um mi masate in tua bangin kizopna kip nei uh hi. 1844 kumin a thuak uh thu in amaute lungkiatna panin thuman kantelna-ah amaute kipumkhatsak hi. Amaute tuahkhak thu in SDA pawlpi hong piangkhia banah vantung thukhenna tangko kipatna hong suak hi.\nJesuh in van a kah khit nungzuite in Pasian’ kammal le thungetna tungtawnin vangliatna tawh kidim uh hi. Kibatlohna tuamtuam a neih uh hangin kipumkhatin nasem uh hi. Tuhunin zong tua bang piang thei hi. “ Mihon in biakpiaknate-ah mimal khatlekhat kizopna kisam hi. Thu-um mite in tua bangin khatlekhat kizopna nei-in kipumkhatna le Khrih tawh pumkhat hihna a kheng ding bangmah om lo hi. Jesuh Khrih in Amah pumkhat hi dingin hong sam masa-a, tua khit ciangin thu-um midangte tawh ama pumpi – pawlpi hong kipumkhatsak hi.” Robert G. Rayburn, O Come, Let us Worship (Grand Rapids: Baker House, 1980), 91.\nJesuh in a sihma-in a Nungzuite tawh tawlkhat hun zangkhawm hi. Jesuh in note kong nusia kei ding hi, ci-in kamciam hi. Amaute tawh nasem khawm dingin Huhpa Kha Siangtho hong pai ding hi, ci-in genkhol hi. Kha Siangtho in Jesuh’ gen thute le a nasep phawksak kik ding hi (Jn. 14: 26). Kha Siangtho in amaute thuman thutak theihtelna guan ding hi (Jn. 16:13). Van a kah ding ciangin Jesuh in Nungzuite a kamciam pulaak kik hi: “A sawt lo-in Pasian in Kha Siangtho tawh note hong kidimsak ding hi……. Ahi zongin note tungah Kha Siangtho hong tun ciangin vangliatna tawh na kidim ding uh a, Jerusalem khua sung, Judea gam sung, Samaria gam sung le leimong dongin note in keima thu na gen ding uh hi” (Sawl. 1: 5, 8). Nungzuite in Kha Siangtho’ vangliatna tawh kidim ding uh a, Jerusalem, Judea, Samaria le leitung mun khempeuhah teci hi ding uh hi (Sawl. 1:8)\nSawl. 1: 12- 14 sim in. Tua ni 10 sungin Nungzuite in bang hih uh hiam?\nNungzuite in ni 10 sung kigingkhol uh hi. Jesuh nunzia, a nasep, a thuhilhte a kipan a nalamdang bawlte ngaihsun kik uh hi. Amaute in pumkhat suakin thungenkhawm uh hi (Sawl. 1:14).\nNungzuite in kiniamkhiatna tawh a uplohnate uh mawhthumna nei-in, Topa’ kamciam tangtun ding ngak uh hi. Jesuh in a sih madeuhin a vaikhak kammalte amaute in phawk kik uh hi. Tu-in Jesuh gen thute telzaw uh hi. A zak ngei thuman thute phawk kik uh a, mite tungah gensawn uh hi. Honpa telkhialhnate uh hong phawk kik uh hi. Nungzuite in Khrih’ gamtatna, a thuak gimnate khat khit khat a banbanin hong ngaihsun kik uh hi. A siangtho Ama nunzia a ngaihsut uh ciangin a deihhuai Topa nunzia kilangsak dingin hamsa a sak uh khat zong om nawn lo hi. Topa tawh a beisa kum 3 sung ngah kik thei ding uh hileh a nunzia lui bangun nungta nawn lo ding uh hi. Topa maitang mu kik thei ding uh hileh Topa a itna uh lak nuam uh hi. Topa a upkhak lohna uh kisikin a itna uh pulaak khia nuam uh hi. Nungzuite in tua bangin a ngaihsutna uh tawh kihehnem uh hi. Tua thute hangin lau lo-in Topa a upna uh pulaak ngam uh hi. Khatlekhat kilamdannate, dinmun lian kituhnate nusia-in kipumkhatin nasem uh hi.” Ellen G. White, The Acts of the Apostles, 36, 37.\nBabel Panin Pentecost Dongah\nJesuh van a kah khit thu-um kiginkholhna gah Pentecost Ni-in kimu thei hi. Ni masa ni, Kha Siangtho kibuah madeuhin thu-um mi khempeuh kipumkhat uh hi (Sawl. 2:1). Thuciam Lui hun lai-in Israel pasal khat pello a kihel hamtang ding pawi 3 lakah pawi thupi nihna in Pentecost pawi hi. Passover pawi khit ni 50 ciangin Pentecost pawi bawl uh hi.Greek kammal in pentekoste – a sawmnga-na cih khiatna nei hi. Pentecost pawi sungin Hebrew mite in lo panin khai gah masa, anpal tawh Topa tungah lungdamkohna nei uh hi. Jesuh hun ciangin Pentecost pawi in Sinai Mual tung pan kipia thukham phawkna pawi-in zang uh hi (Pai. 19:1). Tua hi-in Pasian’ thukham a manphatna kizomsuak hi. Khrih hong sihna hangin Pasian’ thukham palsatna hangin mawhna panin mawhmai-na kingah thei thu hong hilh hi. Leitung hun bei mateng thukham le hotkhiatna thu in mannei tawntung ding hi. “ Pasian’ thukham zui-in Jesuh tungah a citak Pasian’mite a’dingin thuakzawhna kisam hi” (Mang. 14: 12).\nPentecost Ni-in Pasian’ vangliatna a kimuh mah bangin Moses in Sinai Mual panin Thukham 10 a valak laitakin zong Pasian’vangliatna kilang hi (Heb. 12:18). “ Tua laitakin huihpi nung bangin hunging khat hong tungvat a, amaute’ kikhopna innsung khempeuh hong dim hi. Tua ciangin leii tawh a kibang meikuang bang pian amaute lakah hong kithehthang a, tuate in mi khempeuh sukha kim hi. Amaute khempeuh Kha Siangtho tawh kidim uh a, tua Kha in minam dangte’ pau tawh amaute a pau theisak hi” (Sawl. 2: 2-4).\nSawl. 2: 5 – 13 sim in. Tua thupiang in bang manphatna nei hiam?\nPentecost pawi in thupha tampi-te hangin Topa tungah nuamna, lungdamkoh pawi hi. Tua hangin midangte muhna pan nungzuite zukham tawh kibang uh hi (Sawl. 2: 13 – 15). Pasian’ vangliatna hangin thu kigente namdang tuamtuamte in amau pau ciat tawh za uh hi. Roman Empire huam sung pan Jew mite in Jerusalemah hong pai uh a, Jesuh in Messiah hi, ci thu amau pau ciat tawh za uh hi.\nPentecost in a lamdangin minam tuamtuamte Babel Tausang hun lai bangin innkuan khat bangsak hi. A lamdang hehpihna in minamte pumkhat suaksak hi. Leitung mun tuamtuam a om pawlpi in, Babel Tausang ma-a mite bangin, pumkhat hong suaksak hi.\nPeter’ sermon a za mite in Thuciam Lui kamciamte a tangtunna Jesuh in Messia hi, ci-in mawhna kisikin hotkhiatna ngah mi 3000 val pha hi. Pasian in mite sungah nasem hi. Mi tampi in Jesuh min za uh a, a mi mahmah mu nuamin Jerusalemah hong pai uh hi. Mi pawl khat in Jesuh mu ngei khin, a thugente zong za ngei hi napi, a nungzui dingin khentat lo uh hi. Pentecost Ni ciangin nungzuite sungah nalamdang hong tungin sihna pan a thokik Jesuh thu teci pang uh hi. Tu-in Jesuh min tawh mawhmai-na kingah hi, cih thu hong thei uh hi (Sawl. 2: 38)\nSawl. 2: 42 – 47 sim in. Jesuh nungzui mi masate in bang sem uh hiam? Bang in amaute pumkhat suaksak hiam?\nThu-um mi masate in sawltakte’ thuhilhna ngai uh hi. Thu-um thak mite in upna sung a khantoh nadingun Lai Siangtho sinna nei uh hi. Jesuh in Nungzuite a vaikhakna-ah ‘kong thupiak khempeuh na hilh un,” ci hi (Matt. 28: 20). Hih thu-um mi thakte in sawltakte tung panin Jesuh’ thu, a nunzia, a thuhilh, thugentehnate, a nalamdang bawlte banah kamsangte genkholh bangin a tangtunna thute za uh hi. Thu-um mite in thungen khawmin anne khawm uh hi. A annekkhop un Khomun nekna maw, ahih kei leh nisim annek ngei-na maw, cih pen kitelcian lo hi (Sawl. 2: 46). Thu-um mi thakte in innkuan khat bangin, Jerusalem biakinn banah innte-ah biakpiakna nei khawmin, thungen khawm cih bangin a hun uh zangkhawm uh hi. Khatlekhat kilawmtatna nei uh hi. Anne khawm, thungen khawm uh hi.\nThungetna in thu zuihna-ah picingin khantoh nadingin a kisam mahmah khat hi. Thu-um mi thakte in Pasian bia khawm uh hi. Tatsat lo-in tua bangin nungta uh hi. Tua bangin thadah lo-in thu-um mite in kizopna a neih manun Jerusalem khua-a om midangte tawh zong kizopna hoih nei uh hi. Thu-um mite in mite maipha ngah uh hi (Sawl. 2: 47). Kha Siangtho in amaute sungah nasem ahih manin amau nunzia in teci hoih hong suakin mi tampi in Jesuh in Messiah hi, ci-in um uh hi.\nNa pawlpi in kipumkhatna, biakpiak khopna le teci hoih hih nadingin pawlpi masate ettehin bangci kalsuan ding hiam?\nCitpiakna le Huaihamna\nPentecost khit Jesuh nungzuite a khantohna khat uh in khatlekhat kihuhna hat mahmah uh hi. “ Thu-um khempeuh kikhawlin omkhawm uh a, a neihsate uh zong a neikhawm uh hi. Amaute in a neih a lamteng uh zuak uh a, a sumte pen amau kisapna tawh kizui-in amaute lakah a hawm uh hi” (Sawl. 2: 44, 45).\nKhuapih tuipih khatin tengkhawm uh ahihteh tua bangin a neihsate uh hawm hamtang ding cihna hi lo hi. Khatlekhat ki-itna hang le amaute kipumkhatna in tua bangin kihuh uh hi. Pumkhat ahihna uh kilang hi. Tua bangin tawlkhat sung khatlekhat kihuh kipanpih uh hi (Sawl. 4, 5). Thuciam Thak in tua bangin khatlekhat kihuhna lim gen mahmah hi.\nBarnabas in mici thei, leitang nei khat hi. A leitang zuakin mite phattuam nadingin zang hi. A sum neihte sawlte ap hi (Sawl. 4: 36, 37). Barnabas in eite etteh takcing hi.\nSawl. 4: 32 – 37; 5: 1-11 sim in. Barnabas nunzia le Ananias-te nupa enkak in. Ananias-te nupa in bang khialhna nei hiam?\nKha Siangtho khem uh hi bek lo-in hihte nupa in huaihamna, zahatna tawh kidim uh hi. Huaihamna, angsung zonna bangin kipumkhatna susia om lo hi. Barnabas in thu-um mite etteh takcing hi-in, Annanias-te nupa nunzia pelh ding kisam hi. Luke in hih bang mite nunzia ahi bangin pulaak hi.\nThukham 10 lakah a thukham nunung pen deihgawh lo ding hong hilh hi (Pai. 20: 1-17). A dang thupiak 9 i palsat leh kimukhia thei pah hi. Thukham sawmna – deihgawhna in ahih leh i sungah om a kimu khia lo siatna hi. Hazatna in gamtatkhiatna tawh sepna hi lo-in, lungsim sung, ngaihsutna sia-sak hi. Hazatna le huai-hamna in tonkhawm hi. A kimu thei lo mihing siatna piangsak hi. Huaihamna tawh i gamtat ciangin Ananias-te nupa bangin tua mawhna hong kilang khia ding hi. Thukham 1-9 dong palsat mawhna khempeuh ii kipat khiatna in thukham 10-na, deihgawhna lungsim hi. Deihgawhna in Satan’ huzaapna kong hon suak hi. Ananias-te nupa bangin Pasian tungah zuau genna, Judah bangin huaihamna piangsak hi.\nKoi bangin deihgawhna zunglotkhia thei ding i hiam? Bang hangin Pasian minphatna le lungdamkohna in deihgawhna, hazatna pan hong dal thei ding hiam?\nCimawhte Huh in\nKhatlekhat kihuhna pawlpi pumkhatna pulaak hi. Pawlpi masate in tatsat lo-in piakkhiatna citak uh ahih manun, Paul in Macedonia le Achaia ah a phut pawlpite in zong Jerusalem pawlpi sunga om cimawhte huh dingin hanthawn hi (Sawl. 11: 27 – 30; Gal. 2;10; Rom. 15: 26; 1Kor. 16: 1-7). Hih pawlpi mite in Gentile mi vive hi-in Jerusalem a om Jew thu-um mite sanggam bangin ngaihsutna tawh huhna pia uh hi. Ngei-na kibang lo, minam kibang lo hi mah taleh amaute in Khrih sungah pumkhat hi; hotkhiatna thu hangin kipawlkhopna nuamsa uh hi. Tua bangin khatlekhat kihuhna in pumkhat ahihna uh pulaak banah pumkhat hihna kipsak hi.\n2Kor. 9: 8 – 15 sim in. Korin pawlpi in piakkhiatna hangin thupha bang ngah ding uh hiam?\nPawlpi masa-te kipumkhat bangin tu-in zong pawlpi in kipumkhat thei hi. Thu-um mimal hanciamna om lo-in kipumkhatna piang thei lo hi. Pawlpi makai mi masate in zong Khrih sungah kipumkhat nadingin nasem uh hi. Nisimin zi le pasal, innkuan sung kizopna a kip ding kisam mah bangin thu-um mite in zong kipumkhat ding kisam hi. Mite in Khrih sungah pumkhatna hong mu thei a, pumkhat hihna kip ding hanciam kul hi.\nPawlpi masa-te kipumkhat theihna bulpi in thungetna, biakpiakna, kipawlkhopna, ngimna kikhatin Lai Siangtho sinkhawm uh hi. Minam khempeuh tungah hotkhiatna thu gen dingin ngimna kikhat nei uh hi. Amaute khatlekhat kihuh diamdiam uh hi. Omna kibang lo, mun tuamtuamah om uh hi mah taleh khatlekhat ki-itin, khatlekhat kihuh uh hi. Tua bangin a nuntakzia un Pasian’ hehpihna a ngah uh mawkna hi lo-in manpha ahihna kilangsak uh hi. Mi huhin Kha Siangtho’ siansuahna tawh nungta uh hi. Amaute hi taleh thu-um lo mite in zong a lamdang Pasian’hehpihna mu thei uh hi.” Ellen G. White, The Acts of the Apostles, 344.\nBangci bangin pawl sungah khatlekhat tungah citpiakna hangin hoihna na mu hiam? Na piakna hangin thupha bang na ngah hiam?\nNgaihsutbeh Ding: Ellen G. White, ‘ Pentecost,” 35 – 46, in The Acts of the Apostles.\nThu-um mite Kha Siangtho tawh kidim uh ahih manin amaute khaklekhat tungah itsik lo-in pia khia uh hi (Sawl. 2: 44; 4: 32 – 35). Thu-um mite in lungsim kikhat, sepna kipumkhat uh hi. Hotkhiatna thugen a nasep uh lawhcinna a muh uh ciangin kithuhualin nasep lawp semsem uh hi. Hazatna cihte amaute lakah om lo hi. Sumlepaai, vanlenate sangin khatlekhat ki-itna thupi ngaihsut zaw uh hi. Leitung nate sangin mihing nuntakna mannei ahihlam phawk uh hi.\n“ Kha Siangtho tawh kidim mite in tua bangin nungta ding uh hi. Khrih in eite aa dingin zawnna, gimna a hong thuak mah bangin Amah a zui mite in zong Khrih mah bangin mite aa ding a kipiak kul hi. Pasian in a hong piakkhong hun, sumlepaai, huzaap neihna cihte in hotkhiat nasepna dingin a kizat ciangin mannei hi. Tua hi-in pawlpi masate in tuhun mah bangin Kha Siangtho in thu-um mite hong makaihin hotkhiatna thu kizelh nading, siatna sunga nungta mi in suahtakna a ngah nadingin nungta uh hi.” Ellen G. White, The Acts of the Apostles, 70, 71.\n1. Pawlpi masa thu-um mite a kipumkhatsak thute ngaihsun in. Tu-in zong koi bangin tua bangin kipumkhatna ding hiam? Pawpi masate i bat nadingin tuhun i pawlpi in bang kisam hiam?\n2. Jerusalem pawl sunga cimawhte huh nading thu-um mite piakna ettehin tuhun pawlpi in koi bangin kalsuan hiam?Koi bangin pawlpi in cimawh, genthei mite panpih hiam?\n3. Ananias le Sapphira tungtawnin bang thu manpha na mu hiam? Sawl. 5: 5, 11 in bang thu hong hilh hiam?\nPawlpi masate in khangto mahmah hi. Bang hang hiam cihleh thu-um mite in Kha Siangtho kibua dingin kigingkhol uh hi. Upna, thuzuihna-ah kipumkhat ahih manun Kha Siangtho tawh kidim uh hi. Pentecost nungah mi tampi kikhel uh hi. Khatlekhat tungah itna nei uh a, thu-um mi kibehlap tawntung hi.\nSee also ZSL 13: VANTUNG, PILNA, LEH TAWNTUNG SINNA\nSinna 2: I Khensatnate\nZSL 4: TOPA’ MIT: LAISIANGTHO IN LEITUNG A MUHNA\nKumkik Na’ng Lametna Nuntakpih\nZSL 12: A Hopsawntaak Thupuak\nPrev post Lesson 5: Pawlpi Masa Sungah Kipumkhatna\nNext post Pasian Adingin Leeng


timestamp: atn

url: =ZSS 4: Late le Paunak Sung a Hehpihna le Thumaanna - Zomi Adventist Innkuan\nLate le Paunak Sung a Hehpihna le Thumaanna\nSabbath Nitaklam July 20\nTukaalsung simding : Psalms 9:7-9, 13-20; Psalms 82; Psalms 101; Psalms 146; Prov. 10 :4; Prov. 13: 23, 25; 30:7-9.\nKamngah: “A ginalo mite leh pa aneilo mite tungah thuman unla, a thuakte leh a cimawhte tungah thu a manin khen un. A ginalo mite leh a cimawh mite hon unla, migilote’ khutsungpan amaute honkhia un.” Psalms 82 : 3, 4.\nLate leh Paunakte in, biakpiakna sungbek a hilo, i nisim nuntaksung mahmah ah, Pasian tawh kikholhna te ciamteh hi. Paunakte in, ki gualzopna leh innkuanvai, nasep silbawl leh gam-ukte a ding pil-kammal te vive hi a; Late leuleu teh, lawpna lungnopna leh khalam phutkhak thute tungtang phatna cihte kikaikhawm a hihi.Pasian in i nuntakna hong kem tawntung a hih manin, i upna in i nuntakna kilamdang sak tawntung ding a hihi.\nBangbang hi taleh, i nuntak sungin, mihingte nuntakna sungah thumaanlohna tawh kidimkhin cihpen awlmawh lo in i omthei kei ding hi. Tua thumaanlohna te khempeuh pan noptuamna i ngahtheih na dingin, i Topa in lampi zong hi. Amahpen lam-etbei te’ lam-etna ahi hi.\nHih thulu tawh kisai in i laibu te geel genna te simthei bek i hih hang, hih i lai sinna in mizawngte, ki nengniamte leh a ki mangngilhte tungah nasep dingdan hong siamsak tuam ding hi.\nLate: Ki Nengniamte’ ading Lam-etna Late\nLungkham haksat thuakte Pasian in mu a za hi. Late sungah a om munpenpen in, Pasian muang napi, thumaanna a mu nailo te thumna te hi. Pasian’ hoihna, thumaanna leh vangliatna te pen, leitung thumaanlohna, ki nenniamna te in tuamcip zaw phial a hihna hih Late sungah kilang hi.\nHih latepen tuni ciangdong mah a kisasa late ahi hi.A upna te uh mit nailo hi. Lam-etna zong bei nailo hi. Pasian tungah a kinnget mahmah thu bel, a ziakai luatma, siatna in a galzawhma, nenniam thuakte kisiatna in a zawhma in, Pasian gamtang vat ding cih a hihi.\nPsalms 9:7-9,13-20 simin. Late phuakpa David dinmun na muhsak thei hiam? Pasian hoihna a muanzia leh a thuakna te kikal ah a haksatzia te na phawksak hiam? Haksat mahmah hunsungin, Pasian tungah upna leh muanna tawh bangzah na kisaan hiam?\nLate buppi sungah, a kidawn phatphatna in, Pasian’ hoihna leh thumaanna bekmah lam-etna om hi. Siatna leh thumaanlohna in tulaitakin gualzo ding tawh kibang hi. A thuaksia mite’n mun a ngahkik leh a thaksuak kikni ciangin, amaute in thukkikna sang ding uhhi. Tulai Lai Siangtho simte in, Pasian thukhenna pen lauhuai mahmah dingin gen uhhi. Jew te upna danin “mi tultampi neihsa lamhsa a taante in, amau lampan a thutang khenna te za ding uhhi. Amau un thukhenna laulo uhhi. Amau thu pen dawntheihloh hilo hi. Pasian thukhen ni ciangin hihbangin hong tung ding hi” C.S.Lewis. Reflections on the Psalms p. 11.\nLate sungah, a ki nengniamte in, tu leh tu mahmah in a thuaksiatna te leh a lungkiatna te uh pan lam-etna omcih i mu hi.\nThukhenna pen a kihtakhuai lam hi zawlo in, a hoihzawlam in i koici lak theih ding hiam?\n“Na Khatpeuh Hong Semin, Pasian”\nPsalms 82 sung simin. Bang thupuak a om hiam?\nPasian in Israel mipi ki ukna ding apiak thukhamna te akhang akhang in zuizolo uh hi. A kimkot vua om minamdang te bangin, thumaanlohna, kinenniamna te zangin om lel uhhi. Makai leh thukhente in amau ading bek ngaihsun uh a, a mai pha uh pen golhguk hangin pia ziauziau uhhi. A kembit ding zumpi omlo a hih man in, mi mawkmawk te leh mizawngte in suksiatna thuakzel uhhi.\nPsalms 82 na pen hih teng a thukna ahi hi. Pasian pen thukhen lianpenpa hi a, makai te leh thukhen mangte tungah thukhen ci hi. Tua la in, mipi lak a thukhenza a ngah te pen “Amah nuai ah a ngah” (EGWhite, Prophets and Kings. lai 198) na ci hi. Amau dinmun te pen Pasian khutnuai bekah a ngah uh hi cihi. Laphuakpa muhna ah, lei-tungthukhen te in, Pasian thumaanna tawh kizui in thumaan in khending deih hi. Tuabang a hihlo te, amau te thu kikhen ding hi. Hih la sungah, Pasian in na hong sem nawh ding (Psalms 82:8), thumaanlohna te khawlsak ding insam hi.La dangte mah bangin hih la in zong, thumaanlohna hang a pauhun a ngah zolo, nenniam thuakte a dingin ngetna aw gingsak hi. Pasian in sangpen lianpenpa a hihna tungah a ngen ahi hi. Amah sangin zumh lianzaw om nawnlo hi. Leitung zumh te in, mizawngte, nen niam thuakte otna aw a zakloh uh ciangin, kuamah in a nial zawhloh huhna nget na ding mun omsak lai hi.\nKhatveivei teh nenniamna i thuaktheikhading a, khatveivei teh eimah in mi a nengniamte zong i hi thei kha ding hi. Psalms 82 na nasim ciang in, nang leh nang a nengniampa maw, nenniam a thuak maw cih na tel ding hi. Pasian in a thumaanlo thukhenpa thei a, a hoihzaw nuntakdan a neihtheihna dingin zol hi (Psalms 82:6). Mi a nengniam te i hih khak leh zong, ki puahphat nopna lungsim i neih nakleh lam-etna om veve lai hi.\nPsalms 101 simin. Makai te a ding a kigelh himah taleh, bang dinmun peuh a na om zongin, nangma ading pilna bangteng nalak theihding na mu hiam?\nPsalms 101 pen makai te a ding ahi hi. David in Israel te kumpi a suakcil lam hun a aphuak hi dingin ki um hi.A kumpi suakding a kamciamna khawngte hihtuak hi. Saul in a galneih manin a bukcip hunlai thu te, kumpi khat in a lampi a totkhialh leh minam buppi leh ama’ innkuan kisiatna a hih thute kihel hi. David in tuate tawh a kibanglo makaihoih suaksawm tuak hi.\nEite zong gamvai leh minam makai i hi kha thei ding a, midang te thapiak zawhna leh huzaap zawhna hunhoih a ngah i hihi. Hihpen i nasepna i veng, innkuan leh pawlpi peuh zong hikha sop ding hi. EGWhite in “Psalms 101 sung a, David’ kam ciamna tepen, innkuan bangkua makai te kamciamna dingin hoih hi” (Counsels to Parents, Teachers and Students. lai 119) ci hi.Tuabang hunhoih i ngah leh, hihbang kamciam te laamsang ciat ni. I makaihna peuhpeuh ah David’ makaihna daan zangleng, midang te a dingin thupha hong hi ding hi.\nA kipatcilna ah David in Pasian hehpihna leh thumaanna pahtawi masa a, tua te in na khempeuh i bulpi hong suak hi (Psalms 101:1).Tuabang a hih theih na’ngin, khialhtheih na’ng, siat theih na’ng leh thumaanloh theih na’ng a makai te thaang a kisiah te kantanzo phot ding hi. Ngaihsutna hoih a piathei ding thupisa a hihmanin, mi muanhuaite zong, aulian in koih hi. Ama makaihna ah thumaanna leh hehpihna omsak ngiat hi.\nEite zong kumpi ulian khawng suak kei phialmah leng zong,eima om mun ciangciang ah thumaanna leh hehpihna i koici omsak theih ding hiam?\nTopa tawh Tonkhawm\nLate laibu tawpna lamahphatna awte in ngaih semsem tuak hi. A tawpna lam tang 5 te zong “Topa phat un” cih tawh kipan a; 146 na tang masa penbel, mizawngte leh nenniam te’ Topa aphatna ding uh thu a hipen hi.\nPsalms 146 na simin. Bang thupuak om a, a neu 5-9 sungah, Pasian cihnop phatdiak bang a hi diam?\nPasian pen hih leitung a piangsakpa a hih mahbangin (Psalms 146 : 6), hih la in zong Pasian thukhenpa, khahkhiapa, damsakpa, huhpa lehgaldalpa in pulaak hi. Mi zawngte huh ding khawng pen, Pasian cihman peuh khawng a sem zong ki om hi. Hih la in, Pasian’ sepsepsa eite’n a panpih i hi bek hi ci hi. Zawnna, nenniamna, nat-na te langah na isepnakleh, Pasian deihna sem i hihi. Psalms 146 sung a ombang in, Pasian tawh ma pankhopna sang a hamphatzawkna dang om nawnlo hi.\nEi-meet na’ng zong omveve hi.Khristian te’n, Pasian a zon dan leh a kinaih dan te gengen uh hi. Aih hang Psalms 146 : 7-9 leh a dang mun tuamtuam te genbang hi leh, Pasian sep bangbang seppihna bekmah tawh Amah kimu thei cih hong lak hi. Ama’n mizawngte, damlo te, nenniamte lamto takpi a hih leh, ei zong Amah bang a na i sep kul hi. “Khazih in, mizawng te leh thuaksia te kiangah hongpai ahi hi. Ama’ donna lianpen a ngahkha uhhi.A tate tungtawnin mizawngte leh thuaksia te kiangah hawh kawikawi in noptuam pia hi.\nThuaksiatna khempeuh leh zawngkhalna khempeuh hong lakkhiat sak Pasian’ hehpihna leh itna i tel zawhna ding lampi dang omlo hi. “Mizawngte leh thuaksia te donna sang a hoihzaw lungdamna thudang om nawnlo hi” EGWhite, Testimonies for the Church vol.7. p. 226.\nPasian tawh nasemkhawm a, midangte a ding nasepna te na genkhiat theih ding a om hiam?\nPaunakte : Mizawngte hehpihna\nPil kammalte ki kaihkhopna a hih mah bangin, Paunak laibu sungah, phutkhak taktak thute vive ahi hi. Zawnna, hauhna, lungkimna, thumaanna, leh thumaan-lohna cihte om neunau hi. Pasian a muang mahmah te nangawn, a nuntakna uh, a tawntungin maam dikdek lo a hih manin, Paunakte in kidopsiam pilvang tak in, nuntak dan teelsiam ding hong hanthawn hi.\nProv. 10:4; 13:23, 25; 14:31; 15:15,16; 19:15,17 leh 30:7-9 cihte simkhawm inla saikaak in. Hih munte in hauhna, zawnna leh mi huhna tungtang bangthu gen hiam?\nPaunakte in, mizawngte Pasian hehpihna thupisak hi. Zawn theihna thu te pen a zawnga pianna, teelkhialhna, suksiat thuakna cihbangte hang hi a, bangbang hi ta leh, Pasian in, amaute a piangsakpa (Prov. 22:2), gal dalsakpa (Prov. 22:22,23) ka hihi cihi. Bangbang in khial taleh, hihte pen simmawh ding hilo hi. Paunak in teelsiamna leh Pasian thumanna hangin, nuntak nuamzaw thei hi cihi. Aih hang, hauhna leu leu pen, Pasian thupha hi khinlo hi ci hi. Pasian tungah cihtakna pen, vanngah theih na sangin manphazaw: “Thumaanlo in hauhna sangin thumaan in tawmno neihna a hoihzaw a hihi” (Prov. 16:8) ci hi. Paunak pen mimal bek hilo in, mipi mahmah in khatleh khat kihuh kidon in khantoh ding hong deih hi.\nPaunak mundang khatah, cihtakna leh khaikim theihna cih te pen sumzonna, ki ukna ah phamawh (Prov. 14:5, 25; 16:11-13; 17:15; 20:23; 21:28; 28:14-16) hi. Makai te leh ukzo te peuhmah in Pasian panpihna ngen ding (Prov. 8:15,16) a, mi zawngte huhna ah zong Pasian aiawh a sem ding hi cihi.\nMi cimawhte tungah “dahtak ing” cih lel ding baih mahmah hi. Tua i dahpihna te bangci gamtatna tawh i lak thei diam?\nNgaihsut beh ding: EG White lai, Patriarchs and Prophets laimai 746 – 755 sungah “The Last Years of David” leh: C.S. Lewis laibu ‘Reflections on the Psalms’ sungpan “Judgment” cih te simin.\n“David’ late in mawhna dum a thukpen sungpan kipan, a sangpen Pasian tawh kikholhna leh phatna te dong in om hi. David nuntakna sungah, mawhna in maizum na leh samsiatna bek hong tun thei hi napi; Pasian hehpihna in a thukpen dong va phasuk a, upna in lamto a hihmanin, Pasian’ tate suakthei uhhi” EGWhite lai, Patriarchs and Prophets laimai 754.\n“Hihte pen biakna lam leh mipi hoihna ding ahi hi. Neihsa leh nuntakna lungmuan om na ding zong hih thukhun te mah tawh ahi hi” EG White, Education lai 137.\nNang leh nang makai khat aih keileh, huzaap lian nei khatin na ki ngaihsun hiam? Thumaanna tawh a sem khat na koici hih theih ding hiam?\nNa veng vuah a om minam ngeina te lungngai inla, mi cimawh te huhtheihna dingin, a om sunsun ngeina te na bangci zat theih dinghiam?\nKipawlna hoih khat hong piankhiat theihna dingin bang thumaan leh liangko kim theihna’ng thukhun te thupi hiam?\nPaunak laibu in, pil kammal te tungah kinga a hih mah bangin, Pasian zong hong koici lak hiam?\nTomlakna : Late leh Paunak laibu tegel in, nuntak haksatna sungah thumaan tak a nuntak theihna hong pulaak hi.A bunih mah un Pasian in mizawngte leh nenniamte don a hihna hong lak hi. Late sungah kahna aw te leh, Paunak sungah pil kammal te in, bawlsiat thuak te leh a kidonlo te kemcing a hihna zong gen hi. Pasian in tuabang dan a hih leh eite zong tua bang mah in i hih ding kul hi.


url: =ZRO pawlpi thu lunghihmawhna leh deihsakna thupulakna :: ZOMI DAILY\nposted on 23 November 2018 at 10:32 pm UTC+9:30 Lomkholna: News, ZIUSA, Zomi\nThupulakna (Press Release): Zomi Re-unification Organization Pawlpi Thu Lunghihmawhna leh Deihsakna Thupulakna\nNovember 14, 2018 ni in Zomi Re-unification Organization Pawlpi min tawh “Pu Thanglianpau, President, ZRO Pomnawn Louhna Thuphuan” (Thuphuan) ahong kibawl a kipan in sak leh khang, sim leh mal, tuipi galkhat a om Zomi khempeuh in lamdang kisa mahmah hi.\nTuamah bangin, United States of America (USA) gam sung a om Zomi-te in zong hih Thuphuan tawh kisai in lunghimawhna kinei ahih manin, USA gam sung a om Zomi namkee (Tribe) tuamtuamte a kigawmkhopna Zomi Innkuan USA, Inc. (ZIUSA Kipawlna) in Thuphuan tungtang a thupiangte limtak in khinkhai in hih Thupulakna ka bawl uhhi.\n1. Sak leh khang, sim leh mal, tuipi galkhat ah akikhen Zomi-te a kigawmkhop theihna ding ngimna anei Zomi Re-unification Organization (ZRO) Pawlpi sung ah, atung a Thuphuan tawh kizui in Makai panmun kituhna, kimawhsakna, kilangpanna ahi zongin, tua Thuphuan hangin Zomi Namkee (Tribe) tuamtuamte kikal ah khat leh khat kitelkhialh theihna ahi zongin, tua Thuphuan siksan in Zomi taangpi taangta, numei naupang sung ah tualsung buaina cihte hong piangkhia hi.\n2. Tu khang hun ading in adeih huailo hibang tualsung buaina hangin, tu laitak in ih minam buppi in ih lam-et ahi Tualsuak Minamte thuneihna (The Rights of Indigenous People), eima’ Minam thu eima’n vaihawmtheihna (Self Determination), ih gam leh ih leitang tung ah thuneihna (Territorial Rights) cih minam hamphatnate hong kikhaktan thei ding ahih manin, ZIUSA Kipawlna Board of Directors pawl in nakpi takin ka lunghimawh mahmah uhhi.\n3. ZRO Pawlpi sung a, makai panmun kituhna hangin Zomi-te kigawmkik theihna ding maban lianpite sung a kal masate ahi;\n(a) India gam sung ah Zomi-te a’ding in Territorial Council a kilam theihna ding,\n(b) Myanmar gam sung ah minam thuneihna bukim (Self Determination) tawh Zomi State a kiphuh theihna ding,\ncih mabanpite kikalsuan theilo a, Minam buppi hamphatnate akisuplawh ding ka dah mahmah uhhi. Hibang thubuaite tu khang hun a, minam mabanlianpite ih neih laitak in ahong piankhiat dihdih pen ZIUSA Kipawlna buppi in poi ka sa mahmah uhhi.\n4. ZIUSA Kipawlna in USA gam sung a om Zomi Innkuan kipawlna (49), a mimal in (15,000) valte a kigawmkhopna hi a, USA Gam Kumpi in khua leh tui kipawlna kician khatin ahong ciapteh ban-ah, United Nations Organization – Economic and Social Council (UN ECOSOC) in Consultative Status ah ahong san’ ahi hi. Tua dinmun panin, USA Gam Kumpite thu vaihawmzia, UNO Kipawlna Kivaipuakzia cihte leh tu khang hun a leitungbup minamkim in azuih dingin akihanthawn ahi Rule of Law, Good Governance cih zia leh tong hoihte tawh Zomi buppi kivaipua in kimakaih ding pen ZIUSA Kipawlna in ka lunggulh tawntung uhhi. Tuamah bangin, ZRO Pawlpi sung ahzong Thukhun zui a kimakaihna, diktatna leh thumanna tawh Kivaipuakzia cihte a kizuihna dingin itna takpi tawh ka deihsak uhhi.\n5. ZIUSA Kipawlna in sak leh khang, sim leh mal, tuipi galkhat a om Zomi buppi sung ah Gamgi (Political Boundary) hangin kikhenna, Gammi (Nationality/Citizenship) hihna hangin kikhenna, Namkee (Tribe) leh kampau awkaih hangin kikhenna cihte om nawnlo a, si khat sa khat, sanggam unau laizom khat, minam kician khat hihna tawh Zomi buppi kigawmkhop theihna dinmun (Political Status) kician khat akingah zawhna ding kilunggulh mahmah hi. Tuamah bangin Zomi-te akigawmkik theihna dingin minam maban ah ma apang ZRO Pawlpi pen ki-it mahmah a, kimuang, kisuang mahmah hi.\n6. ZIUSA Kipawlna in ZRO Pawlpi it in ka muan mahbang un, ZRO Pawlpi tawh kisai in anuai a bangin muhna leh sandan ka nei uhhi.\n(a) 1993 kum a kiphut, ZRO Pawlpi pen sak leh khang, sim leh mal, tuipi galkhat a om Zomi-te kigawmkik in Zogam alam dingin a kithawi, Zosuan Zomi khempeuh in kidalna dingin amuan asuan Zogam Salphate hi a, minam tuamtuamte mai ah kum tampi sung kipkho takin adingtang zokhin Pawlpi kician mahmah hi ci in ZIUSA Kipawlna in angtang takin ka thei uhhi.\n(b) Tuamah bangin, President Pu Thanglianpau Guite leh Vice President Pu Calvin H. pen ZRO Pawlpi Thukhun tawh kituak in Term khatkhit Term khat akiteel toto Minam Makaipite ahih manun ZIUSA Kipawlna in ka zahtak mahmah uhhi. A panmunte uhtawh kituak in Pu Thanglianpau leh Pu Calvin in ih Minam Mawhpuak zo mahmah uhhi ci in ka thei uhhi.\n(c) Ahi zongin, November 14 ni a Thuphuan bangin Pawlpi President theihpihlo a, Vice President in Cabinet Meeting sam cihbang zia leh tongte ka sang theikei uh a, hibang zia leh tong, ngeina dante pen leitung gam tuamtuam ahzong kizang nawnlo hi cih thu ka tel uhhi.\n(d) Tuaban ah, Makaite khat leh khat kimawhsakna tawh kisai in Pawlpi Thukhun tawh ahi zongin, Gam ki-ukna thukhunte siksan a mawhmat theihna khatpeuh kician takin akilah theih masiah mimawh mikhial hilo hi (Innocent until proven guilty) cih ngeina pen akhangto gamte leh minam thupite in azuih ahih manin, ZRO Pawlpi inzong ngeina dan hoihte zuihsiam ding kilawm ka sa uhhi.\n(e) ZRO Pawlpi in a kician mahmah Kivaipuakzia nei a, kiciamna tawh akikhung Thukhunte nei ahih manin, President a kipan Zogam Tangval Salpha khempeuh in tua thukhunte zuihsiam tawntung ding kisam ka sa mahmah uhhi. Makai panmun kilaihna ding ahi zongin, sum leh paai zeekna ding ahi zongin, nisim maban kalsuanna ding khempeuh ah Pawlpi Thukhunpi tawh kituak in kalsuan dingpen Zogam Salpha khempeuh mawhpuak ahi hi.\nTua ahih manin, Zomi Innkuan USA Kipawlna in, a tung a Thuphuan tungtawn in ahong piangkhia tualsung buaina hangin anuai a Thu leh Dinmunte lunggulh in ka ngen uhhi.\n1. Zomi-te kigawmkikna ding madawk in ma apang ZRO Pawlpi pen tu laitak a teelcing President Pu Thanglianpau Guite in limtak in makai in mainawt ding,\n2. ZRO Pawlpi sung a thagum hatna suangin panmun kituhna (Coup Attempt) peuhmah khawl ding,\n3. ZRO Pawlpi sung ah makai panmun kituhna tawh kisai in Pawlpi Thukhun om bangin kalsuanpha (Rule of Law) in picing takin kimakaih a, thudam tawh makai kituh ding,\n4. ZRO Pawlpi Makaite kikal ah kilemna leh kithusimna (Mutual Respect) a om theihna dingin Biakna (Saptuam) Makaite’ panlakna, kaihkhopna, leptuahna leh makaihnate mangkim ding,\n5. ZRO Pawlpi panpih in, a Ngimnate a thukimpih Zomi-te sung a Namkee (Tribe) tuamtuamte in ZRO Pawlpi zahtak, thupi bawl in phungvuh ding, Namkee khatpeuh in Pawlpi pen aituam neih sawmlo ding, Namkee khatpeuh in Pawlpi tung ah aituam deihna siksan in thuzawh sawmlo ding, ZRO Pawlpi thu tawh kisai in Namkee khat leh khat liangko kikim in kizahtakna tawh vai hawmkhawm ding, Namkee khempeuh akigawmkhopna Zomi Council kipawlna min tawh vaihawmnate zahtak in, masak ding,\n6. Zomi sung a kikhaikhawm Namkee (Tribe) khatpeuh in ama aituam deihna leh hamphatna dingin ZRO Pawlpi leh a Makaite langpan in, Pawlpi mindaina ding leh tualsung buaina a pianna dingin numei naupang taangpi taangta hawlhthawhlo ding, tawsawnlo ding, khemlo ding,\n7. A tung a Thuphuan hangin ahong piangkhia, Pawlpi sung hi taleh, Namkee kipawlna sung hita leh, khua leh tui kipawlna khatpeuh sung a Makaite tukhawmlo, maitang kimu a kikumlopi in khat leh khat kideihlohna thuphuan, kipomlohna thuphuan, kilangpanna thuphuan cihte, kongzing leh Social Media ah pulaknate zang nawnlo a, gam leh minam itna takpi tawh lungsim siangtho takin kikumkhawm in thu leh la vaihawmkhop theihna zia leh tong hoihte kisin ding, zui ding,\nZomi Innkuan USA Kipawlna in Zomi-te minam picing semsem ahih theihna dingin Ngimna Bulpi khatin kinei a, leitung minam tuamtuamte lak ah picing tak leh kiptak in vai kiding hi. Zogam leh Zomi-te sung ah kilemna, kithusimna, ki-itna khang semsem in, Zomi-te in akhangto minam asuah theihna dingin anungta Pasian muanna tawh ma kipang tawntung ding a, akisapna bangin kumpi thuneite, leitungbup kipawlnate tawh khut kilen in vai kihawm ding hi. Zogam leh Zomi itna tawh; Board of Directors (Zomi Innkuan USA, Inc.) November 23, 2018\nPrevious: Lai mai khat gelh nadingin bang kisam masa hiam?\nNext: Zomi Youth Forum: “Ka lunggulh Ka Mailam v.2.0”


url: =Vondeih Kep Ding – 41 (Pau Khan Kap) :: ZOMI DAILY\nposted on 11 August 2016 at 7:09 am Lomkholna: Article, Paukhankap\nTu nungkha sung in i gam panin hong pai pastor khat in tu laitak ka omna pawlpi ah sermon na hong nei hi. Agen thu bulpi in,“Siampite’ thupha,”cih tawh kisai hi.‘Ei zomite in Siampi te thupha ngah lo hi hang. Nop i sak na dingin, i lawhcin na dingin siampi te thupha kisam pha mahmah lai hi hang’, ci-in hong gen hi. Hisa lua, thangah lua kahih manin ka lawm kiang ah phuahteecyah suk pah ing. Amah bel na pa dan bang lo-in thu limtak a ngaihsun pawl hi.\n‘Tua zong hikha mah in teh, ahi zongin ken bel um keng. Christian a hilo miliim bia ahi Kawlte, Sente, Kalate khawng zong hauh cihtak in hau uh. Hih dan thu agengente-in Love gift tampi i piak ding a ut man uh hi. Hauhna i cih tua bangdan in hong pai ziauziau ding taakin i sum neih khempeuh i pastor te i pia gai kei ding maw! Ka gospel pai lai-in tua pa in a neihsun tuazah tuazah hong pia in tun kawlpi ah mawtaw (3) leh taihinn pi tawh a innkuan un om uh, ci-in hong sermon pastor bangzah pha khin ding ahia!\nI pastor te-in thu tampi tak hong hilh khail in um mawh ing. Tua hi kei leh, en ve! Kawlgam aom state khempeuh lak ah ei omna, Chin State pen a zawng penpen state hi-in, tua lak ah zong eimi te omna city teng zawngpha deuh leh kilawm lai sa ing,’ ci-in hong gen dih zen hi. Genbeh dingdang kammal kakam panin pusuak thei nawn lo ahih manin,“tua na cih zong hithong mah ei,” ka ci hi.\nNa pa bel ka kum atam hangin ka thungaihsut tawm in ka thutheih mahmah zong tawm ahih manin thu khat peuhpeuh ah kinkhai thei pahpah lo, ngaihsun kak thei pahpah lo hi ing. Tua hangin khat in thu hong gen leh, man sa-in diksa pah in alang khat lampan khat in hong gen kik leh zong man ka sa kawikawi hi.\nKa phawk tangthu khat hong gen leng:- Pathang akici papi khat in a kigen thu khat peuhpeuh pen hoih salo cih peuhmah omlo in thu kigen aman ciangin,‘tua na cih bel hi thong mah veh aw!’ ‘Tua na cih bel hitkhong mah veh aw,’ ta ciden hi, ci. Khat peuh in thugen leh ‘tua na cih bel hithong mah veh aw’ acih detlam aveng papi pa in hong thei ahih manin sunkhat hong hawh phei-in,“Behpa aw, khat peuh in thu agen ciangin hoihta leh hoihta kei leh,‘tua na cih bel hithong mah veh aw,’ ‘tua na cih bel hithong mah veh aw,’ na cih detkeei pen khelthei le cin hoih sa ing. A zenzen in khat peuh in nang hoih loh na ding hong gen zenzen leh,‘tua na cih bel hithong mah veh aw,’ ‘tua na cih bel hithong mah veh aw,’ va cilaimawk le cin hong thong ding maw,’’ ci-in ngaihsutna hong pia hi. Tawlkhat hong lungngaih khit ciangin,“tua na cih zong hithong mah veh aw,’’ mah hong ci leuleu hi.\nNa pa in hih tangthu lungngai in,‘Pathang tawh bang kilamdang ka hiam ou’ka ci hi.\nPrevious: Siamsin Hoih Khat Ka Hihi ~ Zolianu\nNext: Syria kumpi in Aleppo ah galkap 3000 val sawl beh


url: =Indonesia ah pasal leh pasal aomkhawm kopkhat tawsawt “Canning” 85 veituak kithuak sakding :: ZOMI DAILY\nposted on 18 May 2017 at 9:10 am Lomkholna: Indonesia, News, Sawltak, World\nIndonesia gamsung ah pasal leh pasal “Gay” kopkhat alupkhop laitak ki mukhia ahih manin, thukhenzum in 85 veita ataw ciangduai tawh satding in thukipia cih Daily Mail pan kiza hi.\nCiingciangduai tawh kisat “Caning” pen baihtuak vetlo hi. Malaysia gamsung ahzong Zomi pawlkhat thongsung ah tawsat atuakngei om uh a, khatvei nihvei kisat bekzong kithuaklah mahmah cihi. Tuaban ah akisat ciangin liamgawp in meimapawn pen beingei nawnlo cimai hi.\nIndonesia gampen pen Muslim akhauh phadiak gam hi a, numei leh numei “Lesbian” cihkhawng, pasal leh pasal “Gay” cihkhawng adeihvetlo uh ahihi. Sharia Law tawh kituaklo, thukham palsat ci’n azakdah mahmah uh ahihi.\nTua pasal nih akiman tepen kum 20 leh kum 23 phatuakkhin uh a, Indonesia, Aceh Province sungah akiman uh hisawnsawn hi. Aceh Province pen Muslim vivephial aomna mun hi a, Islamic Regulations pen khauhphadiak hi.\nHih lawmta tepen March khasung in Boarding House sungah aomkhop laitak un mipi te’n amatkhiat uh ahihi. Aki matlaitak Video zong Phone tawh akizaih om a, pasal khatpa pen aguaktang in aom laitak ahihi. Anih un suihtawh, tuattawh, bettawh thuakdikdek uhhi.\nKhuasung mipi te’n alungkim takin abawlsait khit uh ciangin Police te’n man uhhi. Amau genna ah nupa “Couple” kahi uh ci a, 3 veibang lupna tungah ki thuahkhin ci’n genkhia uh cihi.\nBanda Aceh Court ah thukhenna akineih ciangin Gay Sex hangin mipi maiah 85 veita tawsat thuakding in thu kipia hi.\nHih nupa ahih keileh papa “pasal leh pasal ahihciang papa” te khat ii apa in agenkhiatna ah atapa pen Gay ahihlam kathei khakei cihi. Hih thubuaiteng avenkhit ciangin Islamic Boarding School ah kapuakding a, hoihtak in thu kahilhsak dinghi ci’n genkhia hi.\nRelated: Indonesia ah naupang kha 10 aphapan khat agilsungah naupaai ahih manin Surgery kibawlding ~ ZD\nAceh Province sungah pasal leh pasal aomkhawm “Gay Sex” tepen atampen ciangduai tawh tawsat 100 vei cinag mawhnadann kipiathei cihi. ZD Sawltak #zomidaily\nPrevious: Singapore guta numei khat thukhenzum atun madiak in asisa in kimu\nNext: Puchong Game sai ah buan “Rape” athuak numeinu’n Police Report bawlta


url: =Johan Masa 2 | Siantongluan\nJohan Masa 2\nKa itte aw, note na khialhkhak lohna ding uh ka deihna-in hih lai a hong gelh ka hi hi. Ahi zongin mi khatpeuh a khialh ciangin eite-a dingin Pa Pasian kiangah a hong thumsak dingin a thuman Jesuh Khrih i nei hi.\nTua Jesuh hangin eite mawhna hong kimaisak a, eite-a ding bek hiloin leitung mi khempeuh mawhna zong a maina ding ahi hi.\nEite in ama thupiaknate i zuih leh amah a thei taktak ihihna hong kilang hi.\nMi khatpeuh in, "Pasian ka thei hi," ci napi-in a thupiaknate a zuih kei leh tua mi a zuaugen mi hi a, a thutaklo mi ahi hi.\nAhi zongin ama thu a zui mite pen Pasian a itna a kicingtaak taktak mi ahi hi. Hihbangin i gamtat leh Pasian tawh a kipawl taktak ihihna i thei hi.\nPasian tawh ka kipawl hi, a ci mi khempeuh, Jesuh Khrih a gamtat bangin a gamtat ding ahi hi.\nKong it lawmte aw, hih ka hong gelh thupiaknate pen a thak hilo a, a kipat cila kipanin na neihsa uh thupiakna lui mah ahi hi. Tua thupiakna lui pen note in na zakzaksa uh thu ahi hi.\nAhi zongin note kiangah ka hong gelh thupiakna pen na zak ngeiloh uh thuthak hi a, Khrih gamtatna leh note gamtatnate in tua thu a man taktak ahihna hong kilangsak hi. Tu-in khuamial beita a, khuavak taktak hong taang khinta hi, cihna pen thuthak ahi hi.\nMi khatpeuh in khuavak gamtatna ka gamta hi, ci napi-in a Khristian mipihte a muhdah leh khuamial gamtatna mah a gamta lai ahi hi.\nA Khristian mipihte a it mite pen khuavak gamtatna a gamta hi a, tua bang mite a puktheihna ding thu omlo hi.\nAhi zongin a Khristian mipihte a mudah mite pen khuamial sungah omin khuamial gamtatna a gamta uh hi a, tua khuamial in bangmah ngaihsunsak theilo ahih manin a gamtatna ding mel uh theilo uh hi.\nKa tate aw, Khrih hangin note mawhna hong kimaisak ahih manin lai a hong gelh ka hi hi.\nPate aw, a kipat cila kipanin a na ompa thei na hih manun lai a hong gelh ka hi hi. Tangvalte aw, Dawimangpa zokhin na hih manun lai a hong gelh ka hi hi. Tate aw, Pa Pasian thei taktak na hih manun lai a hong gelh ka hi hi.\nPate aw, note tungah lai ka hong gelhna pen a kipat cila kipanin a na ompa na theihna hang uh ahi hi. Tangvalte aw, note tungah lai ka hong gelhna pen note na lungsim uh thahatin, Pasian thu zui-in, Dawimangpa zokhin na hihna hang uh ahi hi.\nHih leitung nate leh Pasian tawh a kizomlo thute deihluatin nei kei un. Mi khatpeuh in hih leitung nate a deihluat leh amah in Pa Pasian it taktak theilo hi.\nBang hang hiam cih leh pumpi deihna, mit tawh mu-in i deihte, leh mite kisaktheihpih nate ahi leitung nate khempeuh pen Pa Pasian tawh a kizom thu hilo a, leitung tawh a kizom thu ahi hi.\nLeitung nate leh leitung deihnate a beibei ding hita a, ahi zongin Pasian deihna bangin a gamta mite pen kip tawntung ding hi.\nTate aw, tu-in huntawpna hong naita hi. Khrih Gal hong paiding hi, ci-in na zaksa uh mah bangin tu-in Khrih gal tampi tak hong tung khinta hi. Tua ahih ciangin beina ding nai taktakta hi, ci-in i thei hi.\nKhrih gal ahi hih mite pen ei pawl hi ngei napi-in hong taisan uh hi. Ei pawl taktak hi leh eite tawh omkhawm paisuak ding uh ahih manin, tu-in amaute paikhia uh ahih ciangin ei pawl taktak ahihlohna uh hong kilang hi.\nAhi zongin Khrih in note tungah Kha Siangtho hong piakhin ahih manin note khempeuh in a man na thei uh hi.\nTua ahih manin note kiangah lai ka hong gelhna pen note in a man na theihlohna hang uh hiloin, note in a man thei-in, zuauthu pen thuman panin hong piang ngeilo hi, ci-in zong na theihna uh hangin a hong gelh ka hizaw hi.\nTua ahih leh zuau thugen i cihte kuate ahi hiam? Jesuh pen Khrih hilo hi, a cite ahi hi. Hih bangin thugente pen Khrih Gal hi a, amaute in Pa leh Tapa a nihin nial uh hi.\nTapa a nialte in Pa zong a nial hi a, Tapa a sangte in Pa zong a sang ahi hi.\nNote in ahih leh a kipat cila kipan na zak uh thute hoihtakin na zui un. A kipat cila kipan na zak uh thute hoihtakin na zuih nak uh leh Tapa tawh kipawlin, Pa Pasian tawh zong a kipawl na hi ding uh hi.\nKhrih in eite tungah piakdingin a hong ciamsa thu pen hih nuntak tawntungna ahi hi.\nNote khempeuh a hong sawm mite thu tu-a zah tawh khin phot ni.\nKhrih in note tungah ama Kha Siangtho hong piakhin a, tua Kha Siangtho na neih laiteng uh kuamah in note hong hilhding kisam nawnlo hi. Bang hang hiam cih leh Kha Siangtho in note tungah thu khempeuh hong hilh a, tua a hong hilh thute a man vive hi a, zuauthu khat zong omlo hi. Tua ahih manin Kha Siangtho hilhnate zui un la, Khrih sungah kiptakin om un.\nKa itte aw, Khrih hong kilatkik ciangin lungmuang takin i omtheihna ding leh ama hong pai Ni ciangin i bukbuk lohna dingin amah tawh kiptakin kipawl ni.\nKhrih, thuman hi, ci-in na theih uh mah bangin a manin a gamta mi khempeuh zong Pasian tate hi, ci-in na theihding uh ahi hi.


url: =North Korea te Missile thaupi lotkhiat Japan gamsungah tusuk ahih manin kibuai litlit :: ZOMI DAILY\nposted on 29 August 2017 at 9:54 am Lomkholna: Japan, Korea, News, Sawltak, World\nNorth Korea te’n Missile thaupi khat Tuesday ni in lawnkhia leuleu uh a, tua Missile pen Japan gamtung ah lengsuak in tuipi tungah kiasuk cih Reuters te’n genkhia hi. Tua Missile thaupi pen Japan te ii gamsung, Kokkaido Region ii tuipak ah khiasuk hi ci’n South Korean leh Japanese Officials te’n genkhia uhhi.\nHih Missile lotkhiatna vai hangin Korean Peninsula ah buaina khangsak semsemding kici hi. North Korea te lotkhiat Missile pen Hwasong-12 Missile hiding kici a, asawtnailo in abawlkhiat uh “intermediate-range” Missile khat hi in, kisinna in alotkhiat uh kici hi.\nTukha kipatcillam inzong North Korea te’n US gamsung ah Missile thaupi tawh kapsawm in, kito ki vou ngei uhhi. U.S. President Donald Trump in US gam hong lauthawngsak peuhmahleh Pyongyang (North Korea khuapi) vutlevai suakding hi ci’n Warning apiakkhit ciangin, North Korea tezong hehmahmah uh a, U.S. Pacific Territory of Guam tuipi geiteng Missile thaupi tawh kapsawm uhhi.\nKim Jong-Un in North Korea gam akamaih khitzawh Missile thaupi pen tamvepitak kisinna “Test” in lawnkhia zelzel uhhi. Ahi zongin Japan gam ii leitang tungah atudingliang in lawnkhia ngei khollo uhhi.\nVideo: North Korea fires missile over Kokkaido, Japan\nTutung pen Japan gamsung ah Missile kiasukmawk ahih manin, Japanese Prime Minister Shinzo Abe inzong North Korea te mawhsak mahmah hi. Tua ahih manin United Nations ah hih Pyongyang (North Korea) te bangci khaktanding cihtawh kisai in Urgent Meeting akineihtheih nadingin lampi zongkhiapah kici hi.\nSouth Korea te’nzong agamveng North Korea te ii gamtatna pen nakpitak in mawhsak mahmah uhhi.\nRelated: Korea Gal: Leitung Gal Sawtpen ~ Cope Suan Pau\nHih North Korea te Missile pen Japan, Hokkaido sungah akiat ciangin Japanese Government’s J-Alert System panin Radio leh TV Program te ah khuasung mipi te kidoptheih nadingin Warning gingkhiasakpah ziahziah uhhi. Bullet Train Services tezong lauhuaina aomkhakding kidalkholhna in tawmvei kikhawlsak a, Hokkaido khuasung tengah Loudspeakers tawh ki awngin Warning kipiaman cih kiza hi. Sawltak #zomidaily\nPrevious: Zato ah kideihlo ahih manin numeikhat lampi tungah nausuak\nNext: Naupangno kum 3 aphapan khat sikzawl kawmah alu bektawh kikhai lenglang